Припрема за час

Разред: ОШ и СШ

Напомена: ова припрема се може користити и за изборе који се дешавају у школи, рецимо за избор ученика за Ученички парламент или друго.

|  |  |  |  |
| --- | --- | --- | --- |
| Редни број  \_\_\_\_\_\_\_\_\_\_ | Школа  \_\_\_\_\_\_\_\_\_\_\_\_ | Разред и одељење  \_\_\_\_\_\_\_\_\_\_\_\_\_\_\_ | Датум  \_\_\_\_\_\_\_\_\_\_\_\_ |
| Наставна тема | Демократско друштво | | |
| Наставна јединица | Моје право да гласам – како функционише изборни процес у Србији? | | |
| Тип часа | обрада | | |
| Образовни исходи | Ученици ће разумети начин на који функционише изборни процес у Србији.  Ученици ће бити у стању да разликују институције и поделу власти у Србији.  Ученици ће желети да учествују у демократском процесу гласања. | | |
| Облици рада | Фронтални, групни | | |
| Методе рада | Симулација, дијалошки, игра улога | | |
| Потребна средства и материјали | Кутије картонске, фломастери, папири, намештај у учионици (столови, столице), лепљива трака, пројектор | | |
| Уводни део часа | Наставник објашњава ученицима циљеве часа. Циљ је упознати се са институцијама РС и изборним процесом како би били информисани о актуелним дешавањима у Србији и били спремни да, у складу са узрастом изађу на изборе и гласају.  Наставник презентује опште информације о подели власти, институцијама, надлежностима и изборном процесу.  Поставља ученицима питање о томе колико им је познато чиме се баве институције у РС и како функционише процес гласања на изборима. | | |
| Главни део часа | Ученици су подељени у две групе. У једног групи налазе се чланови и чланице бирачког одбора. Потребно је да их буде довољно да испрате процес гласања, дакле бар 5 (свако је задужен за нешто: списак, прскање прста, УВ лампа, давање листића итд) и 2 контролора. Ове улоге могу бити и под одредницама измишљених политичких странака, али би било добро да буду неутрално дефинисане нпр. бојом или бројем или словом итд. Од 7 чланова 1 особа је председник/ца бирачког одбора и 1 особа је заменик председника бирачког одбора.  Остатак одељења су гласачи.  Наставник непосредно пре него што почне гласање одређеним ученицима даје на папиру исписана сценарија како би произвели неправилности и пореметили гласање (из обе групе).  Намешта се бирачко место које је учионица.  Припремају се кутије за гласање, папири, оловке и фломастер или селотејп који ће се користити за обележавање кажипрста.  Прво се убацује контролни листић који попуњава прва особа која је дошла на гласање и истовремено проверава да ли су кутије запечаћене и празне. Када то одобри, може да почне гласање.  Ученици редом улазе, пролазе процедуру и гласају.  Након што сви гласају, затвара се бирачко место и пребројавају се гласови. Одређује се победничка партија.  Како би избори били легитимни и законити, морају се испоштовати одређене процедуре. Међутим, потребно је и да се десе неправилности како би ученици из тога научили како да реагују и шта нипошто не смеју да ураде.  Сценарији са неправилностима налазе се у прилогу испод. | | |
| Завршни део часа | Након спроведених избора, води се кратка дискусија о томе шта се догађало, како су се ученици осећали, да ли су некада приметили или чули неправилности у вези са изборима и изборним процесом и колико им је јаснији изборни процес сада.  Наставник подсећа да су избори један од најважнијих демократских процеса и оснажује ученике и ученице да искажу свој глас и мишљење када год им се за то укаже прилика. Предлаже ученицима да одгледају едукативне видее (линк је у прилогу). | | |
| Самоевалуација часа  (запажања наставника) |  | | |

**Прилози**

Прочитајте сценарија и одлучите се које ћете искористити. На папирићу испишите ученицима упуство шта да ураде како би направили неправилност.

Чланови бирачког одбора су у обавези да одреагују, исправе неправилност или, ако је то немогуће, позову полицију. Ометање изборног процеса је кривично дело.

Да би гласање било законито, мора постојати ИСТИ број уписаних у табелу са списком и број листића у кутијама.

Кутије морају бити запечаћене и празне када први гласач гласа. Он убацује контролни листић који се после мора наћи у кутији када се пребројавају гласови.

Гласасње је тајно.

Гласач може само једном гласати.

Не сме да постоји притисак на бираче. Нико не сме да приморава људе да гласају.

Бирачко место се затвара у тачно време у целој Србији. Уколико се налази ред испред гласачког места у 20 часова, особа из бирачког одбора излази у тачно 20 ч. и стаје на крај реда, тако да нико након те особе не може да гласа, чак и ако дође у минут накнон 20 часова.

Како бисте применили ова правила (иако их има много више, за потребе симулације дато је само неколико), дајте ученицима гласачима и ученицима из бирачког одбора задатке за ометање.

Сценарија за ометање избора:

1. Нарушавање тајности – неко од чланова бирачког одбора завири иза паравана.
2. Не постоји контролни листић при пребројавању гласова – листић мора да постоји да би гласање било легитимно.
3. Прст је већ испрскан или обојен неком бојом – гласач нема право да гласа два пута.
4. На и око изборног места није дозвољено лепљење противиних материјала.
5. Гласачка кутија није запечаћена.
6. Врше се притисци на бираче.
7. Неко је закаснио на гласање.

На [овом линку](https://www.youtube.com/watch?v=znGKKhWpCwU&list=PL8923Fn1YUlqCZIV92dDs7vl1znS9HmKw&index=5) налазе се видео материјали који објашњавају основне неправилности и малвезације у вези са изборним процесом.

**Литература за наставника (и ученике):**

[Овде](https://drive.google.com/file/d/1b7k1qZzxRgbuGZInl9TPrsF3JJBA1l9L/view?usp=sharing) се налази презентација коју можете показати ученицима и користити за први део часа.

**ПОДЕЛА ВЛАСТИ У РЕПУБИЛИЦИ СРБИЈИ**

Власт у Републици Србији је подељена на **законодавну**, **извршну** и **судску**.

Законодавну власт чини НАРОДНА СКУПШТИНА. Народна скупштина усваја законе, бира Владу и контролише њен рад.

Извршну власт чини ВЛАДА. Влада предлаже и спроводи законе.

Судску власт чине ТУЖИЛАШТВО и СУДОВИ. Судска власт је независна у односу на остале органе власти, што значи да се законодавна и извршна власт не сме мешати у рад судске власти.

Србија по Уставу има и председника који има церемонијалну улогу. То значи да он програшава законе и потписује их пре него што ступе на снагу, додељује ордење и слично. Осим тога, председник је врховни командант војске Србије.

Три гране власти су међусобно повезане тако што Скуптшина бира Владу и контролише је; Влада предлаже законе и шаље их у Скупштину на одобрење; председник потписује тј. проглашава законе; Скупштина бира неке од судија. Судска власт контролише друге две гране власти.

**КОГА ГРАЂАНИ МОГУ ДА БИРАЈУ?**

Грађани у демократском друштву бирају своје представнике у следећим телима:

1. **Народне посланике у Народној скупштини** Републике Србије. Сваки посланик је представник свих грађана Србије. Народна скупштина Републике Србије има 250 народних посланика. Они расправљају о предлозима закона, предлажу амандмане (измене предлога закона) и гласају о закону.
2. **Председника републике**.
3. **Посланике у Скупштини Аутономне покрајине Војводине**. Посланици у Скупштини Аутономне покрајине Војводине раде исто што и посланици у Народној скупштини, али у оквиру надлежности које има АП Војводина.
4. **Одборнике у скупштинама општина и градским скупштинама**. Ово зависи од тога да ли неко место има статус општине или града. Број одборника се одређује Статутом општине или града, али тај број не може бити мањи од 19 и већи од 75 у општинама, а у градовима не може бити већи од 90.

**КОГА ГРАЂАНИ НЕ МОГУ ДА БИРАЈУ?**

Грађани не бирају Владу, општинску управу, градску управу, градоначелнике итд. већ све њих бирају скуштине.

**КАКО БИРАМО?**

Изборе спроводи Републичка изборна комисија (РИК) на нивоу државе, а на нивоу општине или града општинска или градска изборна помисија. У Војводини је то покрајинска изборна комисија.

Изборне комисије припремају и организују изборе и објављују коначне резултате и расподелу мандата.

Кандидате за посланике или одборнике предлажу ПОЛИТИЧКЕ СТРАНКЕ и ГРУПЕ ГРАЂАНА. **Када гласамо на изборима, заправо гласамо за странку или групу грађана. У зависности од тога колико гласова добију, толико ће њихових кандидата ући у скупштину**.

На пример, хипотетички, ако је за “БЕЛУ СТРАНКУ” гласало 30% гласача (тј. људи који су изашли на гласање), а у Скупштину улази 100 посланика, то значи да ће ова странка имати 30 посланика из својих редова у Скупштини.

У Народној скупштини РС постоји 250 посланика и овај број се онда одређује пропорционално, као из горњег примера.

Исти принцип се примењује на Војводину и скупштине градова.

На председничким изборима се кандидују **појединци и појединке испред странака** и на изборима се гласа за ту особу. Уколико ниједан од кандидата не освоји више од 50% гласова, тада ће прва два кандидата са највећим бројем гласова ући у други круг избора у којем побеђује онај који освоији више гласова.

**КАКО ГЛАСАМО?**

Гласа се на бирачком месту која могу бити школе, домови здравља, зграде општине, месне заједнице на основу адресе на којој живимо.

Тачно место на којем гласамо можемо проверити на сајту [Министарства државне управе и локалне самоуправе](https://upit.birackispisak.gov.rs/).

Бирачка места на дан гласања се отварају у 7 часова ујутру, а затварају се у 20 часова, што значи да пре и после тог времена не може да се гласа.

О томе да избори прођу прођу према прописима и закону брине се **бирачки одбор**. Он долази раније на бирачко место и припрема га за гласање. На крају дана бирачки одбор пребројава гласове и о томе извештава изборну комисију. Бирачки одбор је састављен од представника страна и група грађана које учествују на изборима.

На гласање се носи важећа лична карта или пасош, како бисмо могли да се идентификујемо бирачком одбору. Ако нам је лична карта у изради, можемо гласати и са потврдом коју добијамо у полицији када однесемо личну карту на израду.

Када дођемо на гласање, морамо да прођемо неколико корака пре него што убацимо листић у кутију, тј. гласамо:

* Кажипрст десне руке се проверава УВ лампом, како би се утврдило да ли смо већ гласали на неком другом месту.
* Предајемо личну карту ради идентификације.
* Наше име и презиме се тражи у бирачком списку и у њему се потписујемо.
* Даје нам се гласачки листић (или више гласачких листића уколико се тог дана гласа истовремено за председника и за скупштину општине и градску скупштину). Обавезно прочитамо шта пише на листићу како бисмо знали за кога гласамо.
* На кажипрст десне руке ће нам бити попрскан спреј који се види под УВ лампом.
* Одлазимо иза паравана где ћемо заокружити РЕДНИ БРОЈ испред кандидата за којег желимо да гласамо. Гласа се иза паравана, јер је гласање **тајно**.
* Пресавијен листић убацујемо у ОДГОВАРАЈУЋУ гласачку кутију. Ако исти дан гласамо за председника и за Скупштину, биће постављено више кутија на којима ће писати у коју се који листићи убацују.

На овај начин смо завршили гласање.

Први резултати долазе већ неколико сати након затварања бирачког места, тј. током ноћи. Прелиминарне резултате објављује Републичка изборна комисија најкасније 3 дана након затварања бирачких места.

Након објављивања коначних резултата врши се расподела места у скупштинама према броју освојених гласова странка и група грађана. Прве седнице нових сазива скупштина се називају конститутивне седнице, јер се на њима конституише тј. успоставља нови сазив скупштине за наредне 4 године.

Избори за скупштине се одржавају сваке 4 године, а избори се могу расписати и раније уколико за тиме има потребе. Изборе за Народну скупштину расписује председник. Изборе за локалне скупштине расписује председник Народне скупштине.

**Одломак из чланка БиБиСија**

**Подела власти у 500 речи**

У готово свим државама, први политички орган је или председник, или влада са парламентом.

Парламент је упућен на владу коју бира, смењује и контролише, а влада има право да распусти скупштину.

Судови и уставни суд контролишу извршну и законодавну власт тиме што могу да укину њихове законе и друге акте који су неуставни или незаконити.

„Без поделе власти имали бисмо неограничену и неконтролисану моћ у једном органу власти - диктатору, апсолутисти, султану или некаквом комитету", каже за БиБиСи професор Правног факултета Универзитета у Новом Саду Слободан Орловић.

Он каже да подела власти не би требало да буде само хоризонтална - на парламент, владу, шефа државе, суд или уставни суд - већ и вертикална. Таквом поделом, надлежности су подељене између институција државе, региона или покрајина и локалне самоуправе.

Већина држава има уставе којима је прописано како се дели власт у земљи, али често је то „само фасада која служи аутократској власти као изговор за легитимисање поретка као демократског", оцењује професор Факултета политичких наука Зоран Крстић.

„Добар пример представљају бројне постсовјетске републике у којима је власт формално подељена, али је суштински у рукама свемоћних шефова држава који су током вишедеценијске власти, узурпирали све полуге моћи", наводи Крстић за БиБиСи.

**Додатне информације (преузете са Crta.rs):**

[Често постављена питања.](https://crta.rs/qa/)

[Ту иза угла су избори: Шта да се ради?](https://crta.rs/izbori-sta-da-se-radi/)

[Редослед кандидата и листа на председничким, парламентарним и београдским изборима](https://crta.rs/redosled-kandidata-i-lista-na-predsednickim-parlamentarnim-i-beogradskim-izborima/)

[Опозиција у изборним блоковима, владајуће странке у редовном програму](https://crta.rs/opozicija-u-izbornim-blokovima-vladajuce-stranke-u-redovnom-programu/)

[Ако вам је ускраћено бирачко право на дан гласања, коме да се жалите?](https://crta.rs/ako-vam-je-uskraceno-biracko-pravo-na-dan-glasanja-kome-da-se-zalite/)